Los Olimpiese voertuie in ongelukke uit – PolisieDie Olimpiese Winterspele vind vanjaar in Beijing plaas. (Foto: Wang Zhao / AFP Die polisie is Beijing het inwoners gewaarsku om nie bystand aan enige Olimpiese voertuie wat by ongelukke betrokke is, te verleen nie. Dié waarskuwing word gerig sodat daar geen verbreking van die Olimpiese Winterspele se streng Covid-19-maatreëls, oftewel “Covid-19-borrel”, is nie. China se hoofstad sal volgende maand se Spele in ’n sogenaamde “geslote lus” aanbied om te verseker dat geen atlete of ander deelnemers met die publiek in aanraking kom nie. Owerhede het dié Covid-19-borrel verlede week toegemaak, wat beteken dat duisende personeel, vrywilligers, skoonmakers, kokke en busbestuurders weke lank in ’n kokon sal wees sonder toegang tot die buitewêreld. Die maatreëls vorm deel van China se poging om sy “geen-Covid-strategie” te handhaaf om die impak van die virus op die Olimpiese Spele te beperk en ŉ uitbraak te verhoed. Die Spele vind van 4 tot 20 Februarie plaas. Dieselfde maatreëls sal vir die Paralimpiese Spele, wat kort daarna afskop, geld. Dit is so streng dat die polisie in Beijing ’n verklaring uitgereik het om te sê dat plaaslike inwoners nie eers ŉ Olimpiese voertuig te hulp moet snel indien ŉ ongeluk sou plaasvind nie. “In die geval van verkeersongelukke met spesiale voertuie vir die Olimpiese Winterspele, let asseblief daarop om ’n veilige afstand te handhaaf,” het Beijing se verkeersbestuursburo in ’n plasing op die sosialemediaplatform Weibo gesê. “Moenie met voertuie of personeel daarin kontak maak nie en wag vir professionele persone om by die toneel aan te kom.” Beijing se beperkings staan in kontras met dié van die Olimpiese Somerspele in Tokio, wat ’n mate van beweging vir vrywilligers en ander personeel moontlik gemaak het. Die media, betrokkenes en sowat 3 000 atlete sal na verwagting in die komende weke in die Chinese hoofstad begin aankom en sal in die Covid-19-borrel bly van die oomblik dat hulle land totdat hulle die land verlaat. Enigiemand wat die borrel binnegaan, moet ten volle ingeënt wees of 21 dae in kwarantyn deurbring. Almal in die borrel sal glo elke dag vir die virus getoets word en moet te alle tye gesigmaskers dra.